หั่นจีดีพีจีนเหลือ 7.6% เชื่อปีหน้ากลับมาผงาด
นายเพ็ง เวนเช็ง นักเศรษฐศาสตร์อาวุโส บริษัท ไชน่า อินเตอร์เนชั่นแนล แคปิตอล คอร์ป (ซีไอซีซี) กล่าวในงานสัมมนาที่จัดขึ้นโดยธนาคารไทยพาณิชย์เกี่ยวกับเศรษฐกิจประเทศจีนว่า บริษัทได้ปรับลดประมาณการอัตราการเติบโตทางเศรษฐกิจ จีดีพี) ของจีนในปีนี้ลงจาก 7.8% เหลือ 7.6% และปรับลดจีดีพีปีหน้าลงจาก 8.3% เหลือ 8% เป็นผลจากเศรษฐกิจในประเทศชะลอตัวจากการส่งออก ที่ได้รับผลกระทบจากสหภาพยุโรป
13 ต.ค. 2555

นายเพ็ง เวนเช็ง นักเศรษฐศาสตร์อาวุโส บริษัท ไชน่า อินเตอร์เนชั่นแนล แคปิตอล คอร์ป (ซีไอซีซี) กล่าวในงานสัมมนาที่จัดขึ้นโดยธนาคารไทยพาณิชย์เกี่ยวกับเศรษฐกิจประเทศจีนว่า บริษัทได้ปรับลดประมาณการอัตราการเติบโตทางเศรษฐกิจ จีดีพี) ของจีนในปีนี้ลงจาก 7.8% เหลือ 7.6% และปรับลดจีดีพีปีหน้าลงจาก 8.3% เหลือ 8% เป็นผลจากเศรษฐกิจในประเทศชะลอตัวจากการส่งออก ที่ได้รับผลกระทบจากสหภาพยุโรป
ขณะเดียวกันได้ปรับลดคาดการณ์เงินเฟ้อพื้นฐานปีนี้จาก 2.8% เป็น 2.7% เป็นผลจากเศรษฐกิจในประเทศชะลอตัว ขณะที่ปีหน้าเงินเฟ้อพื้นฐานก็ได้ปรับลดจาก 3.3% เหลือ 3%
นายเพ็ง เปิดเผยว่า แม้เศรษฐกิจในจีนจะชะลอตัว แต่ยังไม่น่าเป็นห่วง เพราะเชื่อว่าปีหน้าสถานการณ์ในยุโรปจะดีขึ้น ซึ่งจะส่งผลบวกต่อจีน ทำให้การส่งออกของจีนกลับมาดีขึ้น เป็นเหตุผลที่คาดการณ์ว่าจีดีพีปีหน้าจะดีกว่าปีนี้ เพราะในปีหน้ารัฐบาลจีนมีแผนกระตุ้นการใช้จ่ายในประเทศด้วยการลงทุนสาธารณูปโภคต่อเนื่อง พร้อมทั้งการออกมาตรการเพื่อสนับสนุนการขยายตัวในภาคอสังหาริมทรัพย์หลังจากเกิดปัญหาฟองสบู่ แต่ในปีหน้าเชื่อว่ามาตรการที่ออกมาจะทำให้ภาคอสังหาริมทรัพย์มีเสถียรภาพมากขึ้น ซึ่งจะทำให้การใช้จ่ายในประเทศกลับมา
“หลายฝ่ายมีความกังวลว่าเศรษฐกิจจีนจะเข้าสู่ภาวะเศรษฐกิจถดถอย แต่ไม่เชื่อว่าจะเกิดเหตุการณ์เช่นนั้น โอกาสที่จะเกิดต่ำมาก” นายเพ็ง กล่าว